Diari Oficial de la Generalitat Valenciana


Sumari del DOGV 6811, del 05-07-2012 (2012/6661)

RESOLUCIÓ de 29 de juny de 2012, de les direccions generals de Centres Docents, d'Innovació, Ordenació i Qualitat Educativa, i de la Subsecretaria de la Conselleria d'Educació, Formació i Ocupació, per la qual es dicten i aproven instruccions per a l'organització i el funcionament de les escoles oficials d'idiomes de la Comunitat Valenciana durant el curs 2012-2013.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6811

Data del DOGV
:   05-07-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/6661


Data del document
:   29-06-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Descriptors 

:   * centre d'ensenyament

RESOLUCIÓ de 29 de juny de 2012, de les direccions generals de Centres Docents, d'Innovació, Ordenació i Qualitat Educativa, i de la Subsecretaria de la Conselleria d'Educació, Formació i Ocupació, per la qual es dicten i aproven instruccions per a l'organització i el funcionament de les escoles oficials d'idiomes de la Comunitat Valenciana durant el curs 2012-2013. [2012/6661]  
La Llei Orgànica 2/2006, de 3 de maig, d'Educació (BOE de 04.05.2006), dedica el capítol VII del títol I als ensenyaments d'idiomes. Al seu torn, el Reial Decret 1629/2006, de 29 de desembre, pel qual es fixen els aspectes bàsics del currículum dels ensenyaments d'idiomes de règim especial regulats per la Llei Orgànica 2/2006, de 3 de maig, d'Educació (BOE de 04.01.2007), constituïx, junt amb el que disposa l'esmentada llei orgànica, la normativa bàsica d'aplicació en esta matèria.  
L'entrada en vigor del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu (BOE de 21.04.2012); del Decret 73/2012, de 18 de maig, del Consell, pel qual es determinen les condicions d'aplicació del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu no universitari a la Comunitat Valenciana (DOCV de 21.05.2012), i de l'Orde 19/2012, de 21 de maig, de la Conselleria d'Educació, Formació i Ocupació, per la qual es regula l'aplicació del Reial Decret Llei 14/2012, de 20 d'abril, de mesures urgents de racionalització del gasto públic en l'àmbit educatiu, en els centres docents no universitaris públics i privats concertats de la Comunitat Valenciana (DOCV de 22.05.2012), afecta determinats preceptes continguts en les normes que despleguen reglamentàriament els ensenyaments d'idiomes a la Comunitat Valenciana.  
  
A la Comunitat Valenciana, el Decret 155/2007, de 21 de setembre, del Consell, regula els ensenyaments d'idiomes de règim especial a la Comunitat Valenciana i establix el currículum del nivell bàsic i del nivell intermedi (DOCV de 24.09.2007). Addicionalment, el Decret 119/2008, de 5 de setembre, del Consell, establix el currículum del nivell avançat dels ensenyaments d'idiomes de règim especial a la Comunitat Valenciana (DOCV de 17.09.2008). Els aspectes d'ordenació acadèmica i d'organització de l'activitat docent en estes ensenyances es regula en l'Orde de 14 de juliol de 2009, de la Conselleria d'Educació, per la qual es regula l'organització i el funcionament de les escoles oficials d'idiomes de la Comunitat Valenciana a partir del curs acadèmic 2009-2010 (DOCV de 31.07.2009). Estes normes reglamentàries seran aplicables en tot allò que no s'opose a normes del mateix rang publicades amb posterioritat o de superior rang.  
  
Per tant, amb la finalitat de concretar les modificacions normatives introduïdes com a conseqüència de l'entrada en vigor del Reial Decret Llei 14/2012, de 20 d'abril; del Decret 73/2012, de 18 de maig, del Consell, i de l'Orde 19/2012, de 21 de maig, de la Conselleria d'Educació, Formació i Ocupació, es dicten estes instruccions respecte a l'organització de l'activitat docent i el funcionament de les escoles oficials d'idiomes.  
Per tot això, en virtut de les competències que ens conferixen el Decret 98/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Educació, Formació i Ocupació, estos òrgans resolen dictar i aprovar les instruccions següents:  
  
  
Primera. Àmbit d'aplicació  
Les presents instruccions seran aplicables en totes les escoles oficials d'idiomes de la Comunitat Valenciana durant el curs 2012-2013.  
  
  
Segona. Coordinacions de departament  
1. En relació amb les coordinacions de departament a què es referix l'article 13 de l'Orde de 14 de juliol de 2009, de la Conselleria d'Educació, durant el curs 2012-2013 únicament es podrà designar, per a cada idioma i per cada escola oficial d'idiomes, un màxim de 3 coordinadors, seguint els criteris següents:  
- de 20 a 56 grups de l'idioma corresponent, 1 coordinador;  
- de 57 a 112 grups de l'idioma corresponent, 2 coordinadors;  
- 113 o més grups de l'idioma corresponent, 3 coordinadors.  
2. Addicionalment, quan en el centre hi haja més d'un professor dedicat al programa That's English!, el director o directora designarà entre ells un coordinador o coordinadora que quedarà adscrit al Departament d'Anglés i disposarà, per a l'exercici de les seues funcions, de les mateixes hores setmanals que la resta de coordinadors del departament.  
  
Tercera. Determinació d'unitats d'escolarització, places escolars i vacants  
1. La direcció general competent en matèria de centres docents, a través de la corresponent direcció territorial d'Educació, Formació i Treball, determinarà el nombre d'unitats d'escolarització de cada idioma i la seua proposta de distribució. De conformitat amb el que establix l'article 3.5 de l'Orde de 14 de juliol de 2009, de la Conselleria d'Educació, es podrà reservar fins a un 20% de l'horari del personal docent destinat en les escoles oficials d'idiomes per a l'oferta de cursos de formació i actualització, corresponents al Pla de Formació Lingüisticotècnica en Llengües Estrangeres, per al professorat que desitge estudiar un idioma estranger, preferentment l'anglés, i pertanga al cos de mestres o de professors d'Ensenyança Secundària, i per als mestres i professorat de centres privats concertats.  
  
2. La direcció territorial competent en matèria d'Educació supervisarà, per mitjà de la Inspecció Educativa, que les places escolars vacants de cada escola es corresponguen amb les unitats atribuïdes per a cada idioma.  
3. Quan, dins del procés d'escolarització, siga convenient modificar la determinació d'unitats efectuada, la direcció territorial realitzarà la corresponent proposta, que haurà de ser aprovada per la direcció general competent en matèria de centres docents.  
4. La informació sobre les unitats autoritzades, així com les modificacions aprovades amb posterioritat, es remetrà a la Subdirecció General de Personal Docent.  
5. El nombre màxim d'alumnes per unitat en el nivell bàsic s'establix en 42 alumnes; en el nivell intermedi, en 36 alumnes, i en el nivell avançat, en 30 alumnes. L'ampliació del nombre d'alumnes per unitat es realitzarà en funció de les instal·lacions i de les condicions materials establides en la normativa vigent.  
6. Amb caràcter general, el nombre mínim d'alumnes per grup per a l'idioma anglés serà de 20 en el nivell bàsic i intermedi i de 15 en el primer curs del nivell avançat; en el cas dels idiomes francés, alemany, italià, valencià i espanyol per a estrangers, el nombre mínim d'alumnes per a constituir una unitat serà de 18 en el primer curs del nivell bàsic, de 15 en el primer curs del nivell intermedi i de 12 en el primer curs del nivell avançat. Quant als idiomes àrab, portugués, rus, xinés, grec i qualsevol altre de menor difusió que en el futur puguen implantar-se per a constituir una unitat en el primer curs del nivell bàsic, el nombre mínim d'alumnes serà de 18; de 13 alumnes en el primer curs del nivell intermedi i de 10 alumnes en el primer curs del nivell avançat.  
  
7. Respecte de la modalitat a distància (That's English!), el nombre màxim d'alumnes s'establix, per a tots els nivells autoritzats, en 60 alumnes. El nombre mínim d'alumnes per a constituir unitat en primer curs és de 30. Quan el nombre siga inferior a 30, es podrà constituir una unitat que comprenga els dos cursos d'un sol nivell.  
8. Excepcionalment, podran autoritzar-se unitats amb un nombre inferior al determinat en els apartats 6 i 7 anteriors. Esta excepcionalitat haurà de ser informada favorablement per la direcció territorial competent en matèria d'educació i autoritzada, si és el cas, per la direcció general competent en matèria de centres docents.  
9. En el 2n curs de cada un dels nivells, es constituiran totes les unitats que es necessiten per a garantir la continuïtat de l'escolarització de l'alumne que promocione del primer curs al segon curs.  
10. El període ordinari de matrícula s'ampliarà, mentres hi haja places escolars vacants, fins a l'entrega de la programació general anual; en tot cas, podran obrir-se altres períodes diferents de matrícula per als cursos que es determinen.  
Quarta. Jornada del personal docent  
1. La jornada laboral dels professors serà, amb caràcter general, de 37 hores i 30 minuts setmanals.  
2. Durant els períodes lectius establits en el calendari escolar vigent, els professors dedicaran a les activitats del centre 30 hores setmanals. Les hores restants seran de lliure disposició per a la preparació de classes, el perfeccionament individual o qualsevol altra activitat pedagògica complementària.  
3. Durant els períodes laborals no lectius, la jornada laboral dels professors estarà dedicada a les activitats que reglamentàriament es determinen.  
4. Totes les hores lectives computades com a descompte als càrrecs unipersonals exigixen la presència del professor en el centre i han de figurar en l'horari individual.  
5. La segona direcció d'estudis, així com els càrrecs de vicedirector i vicesecretari queden supeditats al funcionament de l'escola en doble torn (matí-vesprada/nit).  
  
Quinta. Distribució de l'horari del personal docent  
Les 30 hores de permanència en el centre es distribuiran de la manera següent:  
1. Hores lectives del professorat. Corresponen als períodes de docència directa amb un grup d'alumnat establit en l'horari general del centre. La part lectiva de la jornada setmanal del personal docent que impartix els ensenyaments d'idiomes en escoles oficials d'idiomes, i en aularis dependents d'estes, serà de 20 hores, sense perjuí de les situacions de reducció de jornada previstes en la normativa vigent. Estes hores seran atribuïdes a les tasques següents:  
a) Períodes lectius del currículum.  
b) Desdoblament de grups (pràctiques de laboratori o conversació).  
c) Impartició de cursos monogràfics, cursos de formació i actualització del professorat, així com altres ofertes formatives complementàries, tots estos degudament autoritzats per la direcció general competent.  
  
Les hores lectives de docència directa assignades als òrgans unipersonals seran les següents:  
a) Directors, secretaris i caps d'estudi d'escoles de més de 1.000 alumnes: 1 grup.  
b) Directors, secretaris i caps d'estudi d'escoles de menys de 1.000 alumnes: 2 grups.  
c) Vicedirectors i vicesecretaris d'escoles de més de 6.000 alumnes: 1 grup.  
d) Vicedirectors i vicesecretaris d'escoles de més de 4.000 alumnes: 2 grups.  
e) Vicedirectors i vicesecretaris d'escoles de fins a 4.000 alumnes: 3 grups.  
f) Caps de departament amb més de 25 professors: 2 grups.  
g) Caps de departament de fins a 25 professors: 3 grups.  
h) Coordinador de departament: 3 grups.  
Per a la resta de professorat no previst entre els òrgans unipersonals anteriors, les hores lectives de docència assignades seran les corresponents a 5 grups, dels quals, almenys 4 grups correspondran a docència d'ensenyances curriculars de nivell bàsic, de nivell intermedi o de nivell avançat dels ensenyaments d'idiomes, i sense perjuí que l'horari equivalent a un o més d'estos 4 grups es puga substituir en determinats casos per cursos de formació i actualització del professorat.  
  
2. Hores complementàries de còmput individual. Seran assignades per la direcció o la direcció d'estudis, segons siga procedent i complint els punts previstos per la normativa vigent, les següents:  
a) 4 hores setmanals per a responsabilitzar-se d'una coordinació de centre.  
b) Hores d'organització i col·laboració en les aules d'autoaprenentatge, biblioteca i aula multimèdia.  
c) 1 hora d'atenció a l'alumnat.  
d) 2 hores per al professorat de la modalitat d'Anglés a distància per a la dinamització d'estes ensenyances i l'elaboració de materials específics.  
3. Hores complementàries de còmput mensual. Estes hores es computaran complint els punts previstos per la normativa vigent, i seran les següents:  
a) Assistència a reunions del departament, claustre, comissió de coordinació pedagògica i consell escolar.  
b) Sessions de treball del departament.  
c) Realització i correcció de proves d'avaluació.  
d) Participació en activitats de formació incloses en els plans de formació del professorat de la Conselleria d'Educació.  
e) Qualsevol altra activitat no prevista autoritzada pel consell escolar i inclosa en la programació general anual.  
4. El règim de compensació amb hores complementàries serà com a màxim d'una hora complementària per cada període lectiu, i únicament podrà computar-se a partir dels mínims establits per la normativa vigent.  
5. La totalitat de les activitats lectives i complementàries del professorat es consignarà en horaris individuals, que seran subscrits pels interessats i visats per la direcció del centre, i seran de compliment obligatori per al professorat.  
  
Sexta. Prova de nivell  
1. Les proves de nivell quedaran regulades pels articles 9.2, 13.2 i 17.2 del Decret 155/2007, de 21 de setembre, del Consell, pel qual es regulen els ensenyaments d'idiomes de règim especial a la Comunitat Valenciana i s'establix el currículum del nivell bàsic i del nivell intermedi, en la seua nova redacció donada per la disposició final primera del Decret 108/2011, de 2 de setembre, del Consell.  
2. A este efecte, l'alumnat podrà accedir a qualsevol curs dels nivells bàsic, intermedi i avançat a través de la superació d'una prova de nivell, per mitjà de la qual haurà d'acreditar haver aconseguit les competències lingüístiques del curs immediatament anterior a aquell al qual haja sol·licitat accedir. La prova de nivell, elaborada pels departaments didàctics per a facilitar la seua uniformitat, serà convocada i desenrotllada, entre el 30 de juny i l'inici del curs escolar 2012-2013, per part de les escoles oficials d'idiomes.  
  
Sèptima. Reclamació de qualificacions  
En relació amb la reclamació de qualificacions, caldrà ajustar-se al que disposa l'Orde 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'establix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga.  
  
  
Octava. Anglés a distància del programa That's English!  
1. Les característiques i l'organització de l'ensenyança de l'idioma anglés, a través de la modalitat a distància, es basarà en la planificació global de servicis que, a este efecte, elabore el Ministeri d'Educació, Cultura i Esport per a la Comunitat Valenciana.  
2. Havent-se implantat en el curs 2011-2012 el primer curs de nivell bàsic del nou That's English (nous mòduls 1 i 2) i havent-se extingit les ensenyances del dit curs segons l'anterior planificació de servicis (anteriors mòduls 1, 2 i 3), en el curs 2012-2013 s'implantaran les ensenyances de segon curs de nivell bàsic (nous mòduls 3 i 4) i s'extingiran les corresponents a l'anterior planificació (anteriors mòduls 4 i 5). Durant el curs 2012-2013, en el nivell intermedi es continuarà ajustant al que disposa l'anterior planificació, a extingir en els pròxims cursos, del That's English.  
  
  
Novena. Cursos experimentals de nivell C1 i C2  
1. Amb la finalitat de prosseguir l'experimentació quant a l'organització i impartició de cursos especialitzats en els nivells C1 i C2 del Consell d'Europa, segons estos es definixen en el Marc Comú Europeu de Referència per a les Llengües, les escoles oficials d'idiomes podran sol·licitar l'autorització d'un màxim de dos grups per a cursos especialitzats de nivell C1 d'Anglés.  
2. Les escoles oficials d'idiomes que ja han disposat de l'autorització a què es referix el punt anterior durant el curs 2011-2012, en virtut de la Resolució de 26 de juliol de 2011, de la Conselleria d'Educació, Formació i Ocupació, per la qual s'autoritza, amb caràcter experimental, l'organització i impartició de cursos especialitzats en el nivell C1 d'Anglés en escoles oficials d'idiomes de la Comunitat Valenciana durant el curs 2011-2012 (DOCV 31.08.2011), podran sol·licitar l'autorització de fins a dos grups addicionals per a cursos especialitzats de nivell C2 d'Anglés. La seua autorització es realitzarà vistos el seguiment i l'avaluació a què es referix l'apartat sext de la Resolució de 26 de juliol de 2011, de la Conselleria d'Educació, Formació i Ocupació.  
  
3. El termini per a la sol·licitud de cursos especialitzats en els nivells C1 i C2 finalitzarà el 18 de juliol de 2012.  
4. L'autorització de cursos especialitzats dels nivells C1 i C2 quedarà supeditada a l'adequada complementarietat d'esta oferta formativa amb els cursos d'actualització i formació del professorat a què es referix la instrucció deu.  
5. En tot cas, la impartició d'estos cursos es realitzarà amb la dotació de plantilla que té assignada cada escola oficial d'idiomes, per la qual cosa esta autorització no suposa un increment del professorat ni del nombre de grups de les respectives escoles oficials d'idiomes.  
6. L'alumnat que desitge accedir als cursos experimentals d'especialització en el nivell C1 d'anglés haurà d'acreditar estar en possessió del Certificat de Nivell Avançat d'anglés o equivalent acadèmic, o bé haurà d'acreditar haver aconseguit les competències pròpies del nivell B2 segons es definix en el Marc Comú Europeu de Referència per a les Llengües, bé a través d'una prova de nivell, o bé estant en possessió d'un títol, certificació o diploma acreditatiu del dit nivell.  
  
7. L'alumnat que desitge accedir als cursos experimentals d'especialització en el nivell C2 d'Anglés haurà d'acreditar haver aconseguit les competències pròpies del nivell C1 segons es definix en el Marc Comú Europeu de Referència per a les Llengües, bé a través d'una prova de nivell, o bé estant en possessió d'un títol, certificació o diploma acreditatiu del dit nivell.  
  
Deu. Cursos d'actualització i formació del professorat i cursos monogràfics  
1. De conformitat amb l'article 4.4 del Decret 155/2007, de 21 de setembre, del Consell, pel qual es regulen els ensenyaments d'idiomes de règim especial a la Comunitat Valenciana i s'establix el currículum de nivell bàsic i de nivell intermedi, la conselleria competent en matèria d'educació podrà autoritzar en les escoles oficials d'idiomes la impartició de cursos monogràfics per als nivells que es determinen, cursos de formació i actualització del professorat; així com altres ofertes formatives complementàries que responguen a una demanda social. Durant el curs 2012-2013, la conselleria competent en matèria d'educació establirà amb caràcter preferent l'autorització de cursos de formació i actualització del professorat.  
2. La direcció de l'escola oficial d'idiomes corresponent podrà sol·licitar, a través de la direcció territorial competent en matèria d'educació, la realització de les activitats formatives a què fa referència el punt anterior amb anterioritat al 18 de juliol de 2012. Correspondrà a la direcció general competent en matèria d'ordenació acadèmica o de formació del professorat, respectivament, tramitar l'autorització de les dites activitats abans de l'inici del nou curs acadèmic.  
  
3. La sol·licitud per a qualsevol d'estos cursos anirà acompanyada d'un informe elaborat pel departament i l'aprovació del consell escolar, de manera que es justifique la seua autorització basant-se en els destinataris, requisits d'accés, duració, objectius i criteris d'avaluació; així mateix s'adjuntarà un informe de la Inspecció Educativa. Esta modalitat formativa, que podrà incloure grups per a la millora de la destresa oral, no implicarà en cap cas increment de plantilla, i s'oferiran únicament aquells que puguen ser assumits per l'horari que quede disponible al professorat del departament.  
4. La matriculació o inscripció de l'alumnat en estes activitats formatives complementàries podrà realitzar-se, una vegada autoritzades, en el període de matriculació o inscripció que determine cada escola oficial d'idiomes o l'òrgan competent que les convoque.  
  
València, 29 de juny de 2012. El director general de Centres Docents: Jorge Cabo Martínez; la directora general d'Innovació, Ordenació i Qualitat Educativa: Beatriz Gascó Enríquez; la subsecretària: Virginia Jiménez Martínez.